钦定古今图书集成/明伦汇编/氏族典/第103卷 > 《廖用贤尚友录》 > 奚康生
## 钦定古今图书集成/明伦汇编/氏族典/第103卷 > 《廖用贤尚友录》 > 奚康生

按《魏书奚康生传》，“康生，河南洛阳人，其先代人也。世
为部落大人，父普怜，不仕而卒。康生性骁勇，有武艺，
弓力十石，矢异常箭，为当时所服。由是为宗子队王。
从驾征锺离，假康生直阁将军。后以勋除中坚将军、
太子三校、西台直。后寿春来降也，遣康生宣诏抚赉，
拔梁城、合肥、洛口三戍，以功封安武县开国男，出为”
南青州刺史。时萧衍闻康生能引彊，弓力至十馀石，
特作大弓两张，送与康生。其弓长八尺，把中围尺二
寸，箭麤如长笛，观者以为希世绝伦。又萧衍遣将寇
扰彭城，时康生遭母忧，诏起为持节、假平南将军，又
授武卫将军，一战败之。还京召见，出为平西将军、华
州刺史，颇有声绩。转泾州刺史，仍本将军。以辄用官
炭瓦，为御史所劾，削官爵，寻旨复之。遭父忧，起为平
西将军、西中郎将。是岁，大举征蜀，假康生安西将军。
世宗崩，班师。除卫尉卿。出为抚军将军、相州刺史。征
拜光禄卿，领右卫将军。与元叉同谋废灵太后。迁抚
军将军、河南尹，仍右卫，领左右。康生麤武气高，叉惮
之，见于颜色，康生亦微惧不安。正光二年三月，肃宗
朝灵太后于西林园，文武酒酣迭舞，康生为《力士》舞，
每顾视太后，为杀缚势，太后解其意。日暮，太后欲携
肃宗宿宣光殿，康生时有酒势，将出处分，遂为叉所
执，处康生斩刑，矫诏决之。子难，徙安州。灵太后反政，
赠都督冀瀛沧三州诸军事、骠骑大将军、司空公、冀
州刺史。又追封寿张县开国侯，食邑一千户。子刚袭。